Imtella' Novembru 28, 2021 Ritratti: Arkivji - Reuters Persuna fir-reġjun tal-Campania hija l-ewwel każ tal-varjant Omicron ikkonfermat fl-Italja. Il-persuna, li ftit ilu ġiet mill-Mozambique u kienet imlaqqma biż-żewġ dożi, infettat ukoll lil ħames membri tal-familja, li ntqal li jinsabu iżolati u fi stat tajjeb tajjeb ta' saħħa. Wara li l-varjant il-ġdid tal-Covid tfaċċa fl-Ewropa jumejn ilu, bl-ewwel każ ikun fil-Belġju, issa dan kompla jitfaċċa f'pajjiżi oħra Ewropej. Il-Ġermanja, ir-Renju Unit u r-Repubblika Ċeka lkoll ikkonfermaw każijiet tal-Omicron. L-istess l-Awstralja. Il-varjant il-ġdid, li tfaċċa l-ewwel darba fl-Afrika t'Isfel u nfirex f'pajjiżi oħra Afrikani, huwa differenti ħafna mill-virus oriġinali u minn varjanti oħra li żviluppaw s'issa. Il-mutazzjonijiet tal-varjant qed jindikaw li dan jinfirex iktar malajr, u li t-tilqima jaf ma tkunx daqstant effettiva kontrih.